ยาขับปัสสาวะในทางการแพทย์คืออะไร
ยาขับปัสสาวะในทางการแพทย์คือ ยาที่มีผลเพิ่มการขับน้ำและเกลือแร่ออกจากร่างกายโดยการเพิ่มปริมาตรของปัสสาวะ ยาจะออกฤทธิ์โดยตรงที่ไต ยาขับปัสสาวะ มีผลทำให้ยับยั้งการดูดซึมกลับของน้ำและเกลือแร่จากท่อไต ซึ่งส่งผลให้น้ำและเกลือแร่ ถูกขับออกจากร่างกายทางปัสสาวะมากขึ้น

ยาขับปัสสาวะใช้ประโยชน์ในการช่วยรักษาและป้องกันภาวะคั่งของน้ำ และลดอาการบวมน้ำที่เกิดจากสาเหตุต่างๆ เช่น ภาวะ/โรคความดันโลหิตสูง (Hypertension), ภาวะหัวใจวาย (Conges tive Heart Failure), ภาวะน้ำท่วมปอดเฉียบพลัน (Acute Pulmonary Edema) เป็นต้น นอกจาก นั้น ยาขับปัสสาวะยังใช้ประโยชน์อื่นๆ อีก เช่น
- ในการลดความดันในลูกตา (ในโรคต้อหิน) หรือ ในสมอง (ภาวะความดันในกะโหลกศีรษะสูง)
- ใช้ประโยชน์ในการเพิ่มปริมาตรปัสสาวะโดยตรง เช่น ในภาวะไตวาย
- ใช้ประโยชน์ในการขับสารพิษออกทางปัสสาวะด้วย

ยาขับปัสสาวะปกติให้รับประทานเพียงวันละครั้ง หรือสองครั้งเท่านั้น
- ถ้าแพทย์ให้รับประทานวันละครั้ง ควรรับประทานตอนเช้า
- ถ้าแพทย์ให้รับประทานวันละสองครั้ง ควรรับประทานตอนเช้าและตอนบ่าย ไม่ควรรับประทานตอนเย็นหรือก่อนนอน เพราะจะทำให้ปวดปัสสาวะตอนกลางคืน ทำให้รบกวนการนอนหลับได้
ทั้งนี้ ยาขับปัสสาวะที่ใช้กันทั่วไป มักออกฤทธิ์นานตั้งแต่ 3 ชั่วโมงขึ้นไป บางชนิดออกฤทธิ์นานเกิน 12 ชั่วโมงก็มี
17.เภสัชวิทยา Pharmacology